b'\n_START_ARTICLE_\nPer\xc3\xa4l\xc3\xa4nlammi\n_START_SECTION_\nMaantietoa\n_START_PARAGRAPH_\nLampi on 150 metri\xc3\xa4 pitk\xc3\xa4, 100 metri\xc3\xa4 leve\xc3\xa4 ja sen pinta-ala on 1,4 hehtaaria. Lampi sijaitsee Lemp\xc3\xa4\xc3\xa4l\xc3\xa4n etel\xc3\xa4isimm\xc3\xa4ss\xc3\xa4 Per\xc3\xa4l\xc3\xa4n kyl\xc3\xa4ss\xc3\xa4. Lampeen laskee kaksi lyhytt\xc3\xa4 pelto-ojaa, joista toinen alkaa mets\xc3\xa4n puolella. Laskuoja l\xc3\xa4htee lammen koillisp\xc3\xa4\xc3\xa4st\xc3\xa4 ja se laskee 350 metrin j\xc3\xa4lkeen Vanajaveden Liponsel\xc3\xa4ss\xc3\xa4 olevaan Kotaladonlahteen. Vaikka lammen ymp\xc3\xa4rill\xc3\xa4 on peltoja, suojaa sit\xc3\xa4 kapea mets\xc3\xa4reuna. Lammen rantaviivan pituus on 450 metri\xc3\xa4, mutta se on avosuota. Lampi on autio ja Akaan Viialan puoleinen raja ohittaa lammen 20 metri\xc3\xa4 etel\xc3\xa4ss\xc3\xa4.\n_START_SECTION_\nHistoriaa\n_START_PARAGRAPH_\nVanajanveden laskujokea Kuokkalankoskea perattiin 1700- ja 1800-luvuilla useaan oteeseen. Perkausten yhteisvaikutuksena Vanajaveden pinta aleni asteittain nykyist\xc3\xa4 hieman korkeampaan tasoon. On arvioitu, ett\xc3\xa4 laskua oli yhteens\xc3\xa4 pari metri\xc3\xa4. J\xc3\xa4rvenlaskun seurauksena j\xc3\xa4rvenpohjana ollut Per\xc3\xa4l\xc3\xa4n kyl\xc3\xa4n it\xc3\xa4iset pellot maatuivat ja kuivaan alueeseen j\xc3\xa4i lampi. Lammen ik\xc3\xa4 on siten hyvin nuori._NEWLINE_Vuoden 1959 peruskartassa lampi on suurempi kuin seuraavassa 1976 kartassa. Vedenpinnan aleneminen voidaan selitt\xc3\xa4\xc3\xa4 Vanajaveden s\xc3\xa4\xc3\xa4nn\xc3\xb6stelyn aloitettamisella vuonna 1962. S\xc3\xa4\xc3\xa4nn\xc3\xb6stely alensi talviveden keskikorkeuksia selv\xc3\xa4sti ja kes\xc3\xa4vedenkorkeuksia jonkin verran. Koska lampi on yhteydess\xc3\xa4 Vanajaveteen vaakasuoralla ojalla, laski my\xc3\xb6s Per\xc3\xa4l\xc3\xa4nlammen vedenpinta muutamia kymmeni\xc3\xa4 senttej\xc3\xa4. Pinnanlasku aiheutti muutoksia sek\xc3\xa4 lammen ett\xc3\xa4 laskuojan lahden rantaviivassa.'